
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 13.07.2026, ora 08.00 – 14.07.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 14.07.2026, ora 07.00

RÂURI 
Institutul Naţional de Hidrologie și Gospodărire a Apelor (I.N.H.G.A.) a emis în data de 13.07.2026, la ora 11:30, atenţionarea hidrologică nr. 77--COD GALBEN valabilă în intervalul 13.07.2026, ora 13:00-14.07.2026, ora 09:00, vizând scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri, cu posibile depășiri ale COTELOR DE ATENŢIE Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni – amonte S.H. Băleni (judeţele: Dâmboviţa și Prahova), Cricovul Dulce (judeţele: Dâmboviţa și Prahova), Prahova – bazin superior şi afluenţi bazin mijlociu şi inferior (judeţele: Prahova şi Ialomiţa), Buzău – afluenţii aferenţi sectorului aval S.H. Nehoiu – amonte S.H. Baniţa (judeţele: Prahova și Buzău) și râurile din Dobrogea (judeţele: Constanţa și Tulcea).

Atenţionarea Hidrologică vizează în principal fenomenele de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale.

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: BUZĂU, CONSTANŢA, DÂMBOVIŢA, IALOMIŢA, PRAHOVA şi TULCEA (6 prefecturi) –COD GALBEN. 
Debitele au fost în creștere ca urmare a precipitațiilor căzute în interval și a propagării pe râurile din bazinele hidrografice: Suceava, Moldova, Trotuș, Putna, Râmnicu Sărat, Prahova, în bazinul superior și mijlociu al Buzăului, în bazinul superior al Ialomiței, precum și pe râurile din Dobrogea.

Pe cursul mijlociu și inferior al Mureșului, precum și pe râurile din bazinele inferioare ale Vișeului, Izei, Someșului și Crișului Negru debitele au fost în scădere, iar pe celelalte râuri au fost relativ staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice: Vedea, Prahova, bazinele superioare ale Ialomiței, Bistriței, pe unii afluenți din bazinul inferior al Argeșului și mai mici (sub 30% ), pe râurile din bazinele: Tur, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Bârlad, bazinul superior și mijlociu al Sucevei, pe cursul superior al Siretului, pe cursul mijlociu și inferior al Prutului, afluenții acestuia și pe unii afluenți din bazinele inferioare ale Jiului și Oltului și pe unii afluenți din bazinul Argeșului superior.

În interval au fost emise două atenționări hidrologice pentru fenomene imediate. 

Debitele vor fi în creștere ca urmare a precipitațiilor sub formă de aversă prognozate și a propagării pe râurile din bazinul hidrografic Ialomița, pe afluenții de dreapta ai Siretului, pe râurile din bazinele superioare ale Vișeului, Izei, Someșului, Mureșului și Oltului și pe cele din Dobrogea.

Pe celelate râuri debitele vor fi relativ staționare, exceptând cursurile inferioare ale Someșului și Mureșului, unde vor fi, în general, în scădere.

Sunt posibile scurgeri pe versanți, torenți și pâraie, cu formare de viituri rapide cu efecte locale de inundații, precum și creșteri mai importante de niveluri și debite pe unele râuri mici din zonele de deal și munte, mai ales pe cele din estul țării, ca urmare a precipitațiilor sub formă de aversă prognozate, local mai însemnate cantitativ.

DUNĂRE
Debitul la intrarea în ţară (secţiunea Baziaş) în intervalul 13-14.07.2026 a fost staționar, având valoarea de 1850 m3/s, sub media multianuală a lunii iulie (4700 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staționar (1850 m3/s).

În aval de Porțile de Fier debitele vor fi în scădere.

A.B.A. Dobrogea Litoral informează că în urma scăderii în ultimele zile a nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
În data de 14.05.2026 nivelul Dunării, respectiv debitul, au atins valoarea de atenționare/avertizare. Astfel, în Secțiunea Cernavodă s-a înregistrat un debit de 773 mc/s, respectiv un nivel = - 42 cm;      


Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 13.07.2026, ora 10.00 –14.07.2026, ora 06.00 

În ţară valorile termice s-au situat sub normele perioadei local în centru, sud și est și în jurul acestora în celelalte zone, iar în jumătatea de sud-est au fost perioade cu manifestări de instabilitate atmosferică. Mai ales după-amiaza și seara, temporar înnorările s-au accentuat și au fost averse și descărcări electrice pe suprafețe extinse în Muntenia, în sud-estul Olteniei, local în Moldova (mai ales în sudul regiunii), în Dobrogea și Carpații Orientali și pe areale mai mici în Carpații Meridionali și în estul și sud-estul Transilvaniei. Ploile au avut și caracter torențial, pe alocuri s-au înregistrat cantități de apă de 10...20 l/mp și izolat de 25...30 l/mp și au fost căderi de grindină, fiind confirmate din datele rețelei meteo și din surse externe pentru județele Buzău, Constanța, Ilfov și pentru municipiul București. În restul teritoriului cerul a fost variabil. În timpul nopții, înnorări și pe arii restrânse ploi slabe au fost la început în sud-est (însoțite și de descărcări electrice), apoi în nordul și centrul teritoriului, iar în rest cerul a fost variabil spre senin. Vântul a suflat slab și moderat, cu intensificări de scurtă durată în timpul ploilor (viteze de 40-55 km/h și izolat de 60-65 km/h) și pe spații mici au fost vijelii, consemnate de stații meteo din județele Olt și Tulcea. Temperaturile maxime s-au încadrat între 20 de grade la Întorsura Buzăului și 31 de grade la Drobeta-Turnu Severin; la ora 6 valorile termice erau cuprinse între 10 grade la Bozovici și Voineasa și 20 de grade la Gura Portiței. În a doua parte a nopții izolat s-a format ceață în depresiunile din estul Transilvaniei.
Observaţie: în intervalul de diagnoză au fost în vigoare 35 de mesaje pentru fenomene meteorologice periculoase imediate, respectiv 4 avertizări cod portocaliu (2 emise de către CNPM București pentru Muntenia, 1 de către SRPV Bacău și 1 emisă de către CNPM pentru SRPV Constanța) și 31 de atenționări cod galben (17 emise de către CNPM București pentru Muntenia, 2 emise de ătre CNPM București pentru SRPV Constanța, 7 emise de către SRPV Bacău, 3 emise de către SRPV Craiova, 2 emise de către SRPV Constanța).

La Bucureşti valorile termice s-au situat ușor sub normele perioadei, iar în orele după-amiezii înnorările s-au accentuat, au fost averse, descărcări electrice și intensificări de scurtă durată ale vântului; în unele cartiere ploile au fost torențiale, s au înregistrat cantități de apă de până la 10...17 l/mp, iar în vestul municipiului de până la 25 l/mp și a căzut grindină de mici dimensiuni. Din orele serii cerul s-a degajat. Temperatura maximă a fost de 27 de grade, iar la ora 6 se înregistrau 13 grade la stația meteo Băneasa, 15 grade la Filaret și 16 grade la Afumați.

3. Prognoza meteorologică în intervalul 14.07.2026, ora 09.00-15.07.2026, ora 9.00
În ţară valorile termice diurne vor crește față de ziua anterioară în toate regiunile, iar în vest și sud vremea va fi călduroasă, cu disconfort termic în creștere. Instabilitatea atmosferică va fi accentuată, mai ales după-amiaza și seara, în cea mai mare parte a zonei montane, în Maramureș, estul Transilvaniei și în Moldova, unde vor fi înnorări temporar accentuate, averse (5...15 l/mp și izolat peste 20...25 l/mp), descărcări electrice și izolat grindină de mici dimensiuni (1...2 cm). În restul teritoriului cerul va fi variabil, iar înnorări, averse (5...10 l/mp) și descărcări electrice vor fi izolat, după-amiaza, îndeosebi în Muntenia și Dobrogea. Vântul va sufla slab și moderat, cu intensificări pe crestele montane, în special ale Carpaților Meridionali (rafale de 60...70 km/h), dar pe alocuri și în timpul ploilor (viteze de 40...50 km/h). Temperaturile maxime vor fi cuprinse între 23 de grade în estul Transilvaniei și 34 de grade în-sud-vestul Olteniei, iar cele minime se vor încadra între 11...12 grade în depresiunile Carpaților Orientali și 22 de grade pe litoral.

La Bucureşti valorile termice vor fi în creștere și se vor situa în jurul mediilor caracteristice perioadei. Temperatura maximă va fi de 30...31 de grade, iar cea minimă de 17...19 grade. Cerul va fi variabil, cu înnorări după-amiaza și seara, când vor fi posibile averse (1...3 l/mp). Vântul va sufla slab până la moderat.

II. CALITATEA APELOR

Nu au fost semnalate evenimente deosebite.

III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în intervalul 10-12.07.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni. 

2. În domeniul solului şi vegetaţiei 

A.R.B.D.D. Tulcea informează că în data de 12.07.2026, la ora 19:20, a fost semnalat un incendiu de vegetație în extravilanul localității Săcele, în sudul Lacului Sinoe, pe grindul Chituc, pe raza Districtului Ecologic Razim-Sinoe, jud. Constanța. Acesta a afectat o suprafață de 15 ha de stuf și vegetație uscată și a fost stins în data de 13.07.2026, la ora 00:30, de către personalul de la poliția de frontieră, poliția comunei Corbu și pompierii militari de la I.S.U. Constanța-Cap Midia.  
3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

